Diari Oficial de la Generalitat Valenciana


Sumari del DOGV 3905, del 27-12-2000 (2000/10344)

ORDRE de 19 de desembre de 2000, de la Conselleria de Benestar Social, per la qual es regulen i es convoquen ajudes dirigides a afavorir la conciliació entre la vida familiar i laboral, a través de l'atenció a la primera infància, per a l'exercici corresponent a l'any 2001, com a continuïtat dels objectius definits en Pla d'Igualtat d'Oportunitats del Govern Valencià (1997-2000).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3905

Data del DOGV
:   27-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10449


Data del document
:   19-12-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * guarda de xiquets
    * ajuda pública
    * treball femení
    * suport econòmic

ORDRE de 19 de desembre de 2000, de la Conselleria de Benestar Social, per la qual es regulen i es convoquen ajudes dirigides a afavorir la conciliació entre la vida familiar i laboral, a través de l'atenció a la primera infància, per a l'exercici corresponent a l'any 2001, com a continuïtat dels objectius definits en Pla d'Igualtat d'Oportunitats del Govern Valencià (1997-2000). [2000/10779]
  
La llei 39/1999 de 5 de novembre, per a promoure la conciliació de la vida familiar i laboral de les persones treballadores, desenvolupa diversos preceptes constitucionals, entre els quals s'arreplega l'article 9.2 de la Constitució Espanyola que atribueix als poders públics el deure de promoure les condicions perquè la igualtat de l'individu i dels grups en què s'integren siguen reals i efectives; i remoure els obstacles que impedisquen o que dificulten la seua plenitud i facilitar la participació de tots els ciutadans en la vida política, econòmica, cultural i social.
  
La Llei de la Generalitat Valenciana 5/1997, de 25 de juny, per la qual es regula el Sistema de Serveis Socials inclou, dins de les responsabilitats de la Generalitat Valenciana, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris.
  
Per a la consecució d'aquests objectius, a la Conselleria de Benestar Social li escau fomentar, de mode especialitzat, les actuacions tendents a la protecció i promoció de l'estructura familiar, com a nucli natural i fonamental que de la societat, i per la seua intervenció en el procés evolutiu dels seus membres, amb l'objectiu social d'afavorir el desenvolupament harmònic de tots ells.
  
El Decret 138/2000, de 12 de setembre, del Govern Valencià, li atribueix entre altres, a la Direcció General de la Dona, la funció d'elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
El Pla d'Actuació del Govern de la Generalitat Valenciana per a la Igualtat d'Oportunitats entre Hòmens i Dones, 1997-2000, recull en un dels seus objectius proporcionar serveis d'assistència i atenció als fills de dones treballadores, garantint l'atenció, benestar i educació dels xiquets menors de 3 anys, que permeta compatibilitzar la seua activitat laboral o professional amb les seues responsabilitats familiars.
  
D'altra banda, cal que l'atenció a la primera infància es realitze dins del compliment de la normativa vigent, per la qual cosa és objectiu fonamental d'aquesta convocatòria col·laborar financerament en l'adequació a la normativa regulada en la LOGSE dels centres l'objecte dels quals siga la conciliació de la vida familiar i laboral, i per tant d'incrementar la qualitat de les prestacions.
  
Per tot això, la Conselleria de Benestar Social convoca, en el marc de les lleis anteriorment citades, ajudes encaminades al desenvolupament de programes, serveis i centres, les beneficiàries de les quals seran les corporacions locals.
  
En virtut d'això i fent ús de les facultats que em confereix l'article 47.11 del text refós de la Llei d'Hisenda Pública de la Generalitat Valenciana, i el Decret 138/2000, de 12 de setembre del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Article 1
  
És objecte d'aquesta ordre regular i convocar ajudes destinades a afavorir la conciliació entre la vida familiar i laboral, a través de l'atenció a la primera infància (0-3 anys) per a l'exercici corresponent a l'any 2001, com a continuïtat dels objectius definits en Pla d'Igualtat d'Oportunitats del Govern Valencià (1997-2000).
  
Article 2
  
Aprovar les bases per què es regeix aquesta convocatòria, incloses com a annex I d'aquesta ordre i el model de sol·licitud per a les citades ajudes que s'hi acompanyen com a annex II.
  
DISPOSICIONS ADDICIONALS
  
Primera
  
El finançament de les ajudes es portarà a terme, a càrrec de fons finalistes, mitjançant un conveni de col·laboració entre el Ministeri de Treball i Assumptes Socials i la Generalitat Valenciana.
  
Segona
  
La concessió de les ajudes que regula aquesta ordre de convocatòria estarà condicionada a la verificació de l'existència prèvia de crèdit adequat i suficient en el pressupost de l'exercici pressupostari 2001, per al finançament de l'objecte d'aquesta convocatòria.
  
A aquest efecte, una vegada aprovats els pressupostos de la Generalitat Valenciana per a l'exercici del 2001 i portada a terme la mencionada verificació, la Conselleria de Benestar Social, publicarà en el Diari Oficial de la Generalitat Valenciana una resolució, per la qual s'autoritze la disposició del crèdit adequat a càrrec del programa 323.10, capítol IV, i en les línies pressupostàries que es determinen, una vegada aprovats els pressupostos de l'exercici 2001, per al finançament de l'objecte d'aquesta ordre.
  
Tercera
  
La Secretaria General Tècnica del Ministeri de Treball i Assumptes Socials dictarà una resolució en què donarà publicitat a l'Acord del Consell de Ministres, pel qual es distribueixen territorialment els crèdits pressupostaris de caràcter finalista destinats als fins d'aquesta convocatòria.
  
DISPOSICIONS FINALS
  
Primera
  
S'autoritza la Direcció General de la Dona i/o a la Secretaria General de la Conselleria de Benestar Social perquè, en l'àmbit de les seues competències, adopten les mesures necessàries per al desenvolupament i aplicació d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Aquesta ordre, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del titular de la Conselleria de Benestar Social en el termini d'un mes comptador des de l'endemà de la seua publicació.
  
b) El recurs contenciós administratiu, haurà d'interposar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
  
València, 19 de desembre de 2000
  
El conseller de Benestar Social,
  
RAFAEL BLASCO CASTANY
  
ANNEX I
  
Bases de la convocatòria
  
Primera. Objecte
  
És objecte d'aquesta convocatòria la concessió d'ajudes encaminades a finançar les despeses corrents de manteniment dels centres, serveis o programes dirigits a afavorir la conciliació entre la vida familiar i laboral, a través de l'atenció a la primera infància (0-3 anys), per a l'exercici corresponent a l'any 2001, com a continuïtat dels objectius definits en Pla d'Igualtat d'Oportunitats del Govern Valencià (1997-2000).
  
Seran beneficiaris de les ajudes, les entitats o corporacions locals titulars dels centres programes o serveis d'atenció a la primera infància (0-3 anys) dins de l'àmbit de la Comunitat Valenciana, que complisquen els següents requisits:
  
1. Els titulars dels centres seran les entitats o les corporacions locals.
  
2-Tindran caràcter prioritari els centres, serveis o programes d'atenció a la primera infància, subvencionats en exercicis anteriors, per als quals se sol·licite continuïtat pel seu interés social.
  
3. Centres d'atenció a la primera infància, de nova creació, i/o que milloren alguns dels següents serveis:
  
a) Ampliació d'horari, adequant-lo a l'horari laboral.
  
b) Ampliació del nombre de places.
  
c) Ampliació del grup d'edat fins a cobrir els 0-3 anys.
  
d) Transformació de serveis temporals en permanents.
  
4. Centres d'atenció a la primera infància que necessiten canvis per a adequar-se a la LOGSE.
  
En qualsevol cas s'ajustaran als següents requisits:
  
- Que els serveis es creen en els barris desfavorits socialment.
  
- Que contribuïsquen a l'assentament de la població rural.
  
- Que s'implanten en zones de fort creixement demogràfic i industrialitzades.
  
5. Centres d'atenció a la primera infància que estiguen ubicats en barris desfavorits socialment.
  
6. Centres d'atenció a la primera infància que contribuïsquen a l'assentament de la població d'àmbit rural.
  
7. Centres d'atenció a la primera infància que s'implanten en zones de fort creixement demogràfic i industrialitzades.
  
8. I en qualsevol cas seran d'obligat compliment, els criteris que al seu moment establisca la resolució anual de la Secretaria general Tècnica del Ministeri de Treball i Assumptes Socials, per la qual es dóna publicitat a l'acord del Consell de Ministres, de distribució territorial dels crèdits pressupostaris destinats a subvencions per a la realització de programes de serveis socials.
  
Segona. Sol·licitants
  
1. Podran sol·licitar aquestes ajudes les entitats o corporacions locals de la Comunitat Valenciana que siguen titulars de centres d'atenció infantil de 0 a 3 anys. Serà requisit suficient tenir sol·licitada, a la Conselleria de Cultura, Educació i Ciència, l'autorització corresponent i haver presentat la documentació preceptiva orientada a obtenir l'autorització com a centre de primer cicle d'educació infantil.
  
2. Queden expressament exclosos de les ajudes regulades en aquesta ordre els conceptes següents:
  
a) Les quotes a associacions o federacions.
  
b) Les despeses la competència de les quals siga pròpia d'altres organismes públics.
  
c) El personal acadèmic dels centres per al compliment de la LOGSE.
  
d) Els centres, programes o serveis que s'ajusten a programes propis d'altres organismes, sense perjuí de la necessària col·laboració per al cas de matèries concurrents.
  
e) Els centres, programes o serveis que ja siguen subvencionats, en tot o en part i per al mateix objecte, per una altra direcció general de la mateixa Conselleria de Benestar Social.
  
f) Els corresponents a altres exercicis econòmics.
  
Tercera. Documentació i sol·licitud
  
1. Haurà de presentar-se una sol·licitud, d'acord amb el model establit en l'annex II diferent per a cada un dels distints centres d'atenció a la primera infància, firmada per l'alcalde o pel president de la corporació local corresponent.
  
2. La sol·licitud haurà d'omplir-se en la seua totalitat ajustant-se als apartats següents:
  
A i B. Dades de l'entitat sol·licitant.
  
C. Dades de la identificació dels centres, programes i /o serveis.
  
D. Declaració d'altres subvencions sol·licitades per al centre, programes i /o serveis.
  
E. Memòria d'activitat de l'any anterior al sol·licitat.
  
F. Memòria d'activitat de l'any sol·licitat.
  
G. Pressupost del centre, programa o servei per al qual se sol·licita la subvenció.
  
H. Recursos totals per als quals se sol·licita la subvenció.
  
I. Pressupost de l'ajuda sol·licitada.
  
J. Relació nominal del personal de cada programa o servei.
  
K. Relació dels xiquets/es atesos
  
L. Acord de la sol·licitud.
  
M. Sol·licitud.
  
N. Autorització.
  
3. Certificat de l'autorització de la Conselleria de Cultura, Educació i Ciència, o bé respecte a què s'ha sol·licitat l'autorització i presentat la documentació preceptiva orientada a obtenir l'autorització com a centre de primer cicle d'educació infantil.
  
4. La fitxa de manteniment de tercers, segons model d'aquesta ordre, amb les dades bancàries dels sol·licitants, per a poder efectuar el pagament de la subvenció concedida.
  
5. En tractar-se d'una convocatòria cofinançada amb fons finalistes, caldrà omplir, els models que al seu dia s'indicaran, així com l'aportació de les dades que el Ministeri de Treball i Assumptes Socials poguera exigir per a la tramitació del Conveni de Col·laboració amb la Generalitat Valenciana.
  
Quarta. Import de les ajudes
  
1. La quantia que s'assigne a cada un dels centres inclosos en aquest capítol, atendrà als següents factors:
  
a) Les necessitats objectives del municipi, originades per la seua problemàtica social.
  
Es consideraran com a factors correctors l'índex de pobresa, la dispersió dels nuclis urbans i els factors geogràfics que dificulten les comunicacions.
  
b) El nivell d'execució i l'avaluació de l'esmentat centre, programa o servei en l'exercici de 2000 i en altres exercicis anteriors.
  
c) El pressupost que la corporació local dedica als centres, programes i serveis subvencionats per la Conselleria de Benestar Social, amb relació al pressupost general d'aquella.
  
2. L'import total es calcularà pel nombre de dies realment oberts durant l'any.
  
En el cas que el centre romanga tancat en períodes festius, caps de setmana i període vacacional, aquest còmput es farà sobre un màxim de 220 dies/any.
  
3. El mòdul ha d'entendre's com a màxim; i quedarà establit en un import de 2.200. pessetes (dos mil dos-centes pessetes), 13,22 euros, plaça/dia.
  
Cinquena. Procediment
  
1. Lloc de presentació
  
Les sol·licituds d'ajuda es presentaran, junt a la documentació requerida en el Registre de la Direcció Territorial de la Conselleria de Benestar Social de la província en què radique el centre per al qual se sol·licita la subvenció, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999 de 13 de gener.
  
2. Terminis de presentació
  
Una vegada publicada aquesta ordre en el Diari Oficial de la Generalitat Valenciana, el termini de presentació de sol·licituds comprendrà des del 2 de gener de l'any 2001 fins al 28 de febrer del mateix any.
  
3. Tramitació
  
Quan la sol·licitud no reunisca els requisits exigits, o no s'adjunte la documentació que d'acord amb aquesta ordre resulte exigible, es notificarà a l'entitat interessada la causa que impedeix la continuació del procediment, i se li requerirà perquè en el termini de 10 dies esmene la falta o adjunte els documents preceptius, amb indicació que, si així no ho fera, se li tindrà per desistit de la seua petició, d'acord amb el que estableix l'article 71 de la Llei de Règim Jurídic de les Administracions Públiques.
  
4. Resolució
  
a) Es delega la facultat de resolució per a la concessió o denegació d'ajudes en la directora general de la Dona.
  
b) Es constituirà una Comissió de Valoració, composta pels següents membres:
  
- La cap de Servei de Programes de la Direcció General de la Dona o persona en qui delegue.
  
- La cap de Secció del Servei de Programes de la Direcció General de la Dona o persona en qui delegue.
  
- La cap de Secció de Coordinació Administrativa de la Direcció General de la Dona.
  
- Un/a tècnic/a de cada una de les seus territorials de la Conselleria de Benestar Social.
  
- Un/a tècnic/a de la Secretaria General de la Conselleria de Benestar Social.
  
c) La Comissió de Valoració emetrà un informe tècnic de valoració a la directora general de la Dona determinant les despeses imputables al mòdul i d'acord amb els criteris establits en aquesta ordre.
  
d) El termini màxim per a resoldre les sol·licituds sobre les ajudes recollides en aquesta ordre serà de tres mesos, comptadors des del dia de la publicació en el Diari Oficial de la Generalitat Valenciana de la resolució per la qual es determine l'import màxim destinat a finançar les despeses derivades de la convocatòria, una vegada aprovats i publicats els pressupostos de la Generalitat Valenciana per a l'any 2001.
  
e) En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, amb els efectes previstos en l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
f) L'import de les subvencions concedides no podrà, aïlladament o en concurrència amb subvencions o ajudes d'altres administracions públiques superar el cost de l'activitat que han de desenvolupar les persones o entitats beneficiàries.
  
g) Podrà ser motiu de denegació de les ajudes regulades en aquesta ordre la incorrecta o la nul·la justificació de les quantitats percebudes en concepte d'ajudes atorgades per l'administració de la Generalitat Valenciana en l'exercici anterior, així com no reintegrar les quantitats indegudament percebudes corresponents a aquelles subvencions.
  
En tot cas, perquè escaiga la denegació caldrà que prèviament qualsevol d'aquestes circumstàncies hagen sigut constatades i declarades per l'administració, mitjançant resolució expressa motivada, dictada en un procediment amb audiència i notificació a l'interessat.
  
Sisena. Obligacions de les entitats beneficiàries
  
1. Les entitats subvencionades hauran de complir les següents obligacions:
  
a) Comunicar fefaentment, a l'òrgan que concedeix la subvenció, la sol·licitud i la concessió de tota ajuda, amb la mateixa finalitat, per part d'altres organismes públics. L'obtenció concurrent de subvencions o d'ajudes atorgades per altres administracions o ens públics o privats, podrà donar lloc a la modificació de la resolució de concessió.
  
b) No alterar la finalitat per a la qual se sol·liciten les ajudes.
  
c) No modificar el pressupost que l'entitat sol·licitant ha designat amb aquesta finalitat.
  
d) Formalitzar adequadament els models de seguiment tècnic i financer, regulats en la resolució de concessió de la subvenció sol·licitada, que done publicitat a la forma de pagament, justificació i disponibilitats pressupostàries per a la subvenció de les ajudes recollides en aquesta ordre de convocatòria.
  
e) Justificar les ajudes concedides en el termini màxim establit en aquesta ordre o les normes de la seua aplicació.
  
f) Presentar en la Secretaria Tècnica d'Acció Social de la corresponent direcció territorial abans del 28 de febrer de l'exercici següent, una memòria de desenvolupament dels centres, programes o serveis subvencionats.
  
2. En tot moment la Direcció General de la Dona, a través dels seus serveis d'inspecció de les delegacions territorials de la Conselleria de Benestar Social, podrà demanar la informació necessària per a elaborar els seus informes de seguiment, sense perjuí de la confidencialitat exigible.
  
3. Omplir, quan així se sol·licite, els models que el Ministeri de Treball i Assumptes Socials exigeix com a requisit en la tramitació del corresponent conveni; per a verificar que els centres, serveis i programes s'adeqüen a allò que ha sol·licitat l'esmentat ministeri, la formalització dels referits models podrà ser sol·licitada abans de la concessió de l'ajuda, i podrà ser motiu de denegació d'aquesta no remetre'ls a la Direcció General de la Dona.
  
4. L'incompliment d'alguna d'aquestes obligacions podrà donar lloc al deixament sense efecte o a la minoració de la resolució de concessió de l'ajuda i, si és procedent, a l'exigència de l'interés de demora des del moment del pagament de la subvenció.
  
Setena. Sistema de pagaments i justificació de les ajudes.
  
1. Quant al règim de pagaments i justificació, llevat que la legislació aplicable durant la vigència de aquesta ordre regule un règim excepcional, hi serà aplicable el règim general previst en l'article 47.bis del TRLHPGV, permetent-se la realització de les bestretes màximes recollides en aquest precepte.
  
En qualsevol cas, durant el mes de gener de l'exercici següent, els beneficiaris de les citades transferències corrents hauran de justificar la totalitat de la despesa anual objecte de la subvenció, i es procedirà en aquell moment a la seua liquidació, de la qual podrà derivar-se una nova regularització, que implicarà l'exigència de reintegrament dels imports indegudament percebuts, en el cas que la justificació és insuficient.
  
No obstant l'anterior, el que disposa aquest article serà d'aplicació sempre que siga conforme amb el que disposa la Llei de Pressupostos de la Generalitat Valenciana per a l'exercici 2001 i la resta de normativa que resulte d'aplicació.
  
2. En finalitzar l'exercici econòmic caldrà presentar en la Direcció General de la Dona, un informe preceptiu al pagament final, de l'interventor de la corporació local corresponent, on s'especifique que s'han complit tots els requisits motiu de la concessió. Així mateix, s'haurà d'adjuntar la relació d'alumnes atesos en finalitzar l'any actualitzant les dades presentades en el model K.
  
3. La Conselleria de Benestar Social no assumirà obligacions que es deriven de la relació laboral del personal dels centres, programes o serveis subvencionats, sinó que seran els titulars d'aquests els qui en respondran amb caràcter exclusiu. De la mateixa manera, la concessió d'una subvenció, a l'empara d'aquesta ordre, no comportarà cap obligació per part d'aquesta Conselleria respecte a les subvencions d'exercicis posteriors.
  
Vuitena. Deixament sense efectes, minoració de les ajudes econòmiques i revisió d'aquestes
  
Podran efectuar-se resolucions de deixament sense efectes, minoració, revisió o modificació de les ajudes concedides, en els següents supòsits:
  
1. D'acord amb el que disposa l'article 47, paràgraf 8é, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
2. Es podrà dictar una resolució de deixament sense efectes o de minoració i, en tot cas, de reintegrament de les quantitats rebudes en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
a) El procediment serà iniciat per la direcció territorial de Benestar Social, d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans, o de la formulació d'una denúncia.
  
b) El termini màxim per a resoldre serà de dos mesos comptadors des del moment en què va ser incoat l'expedient de revocació o de minoració.
  
3. Les quantitats que caldrà reintegrar tindran la consideració d'ingrés de dret públic als efectes del procediment aplicable a la seua cobrança.
  
4. Es delega en la directora general de la Dona la facultat de resoldre els procediments de deixament sense efectes, minoració, revisió o modificació.
  
5. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes s'hi seguirà el que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999 de 13 de gener.
  
Novena. Publicitat de la subvenció concedida.
  
Quan, per part de les entitats sol·licitants, es faça publicitat a través de qualsevol mitjà de comunicació dels centres i serveis, activitats i programes subvencionats, totalment o parcialment, mitjançant les ajudes a què es refereix aquesta ordre, serà obligatori fer hi constar explícitament que es tracta d'un centre, servei, activitat o programa «subvencionat per la Generalitat Valenciana. Conselleria de Benestar Social».